L’Ajuntament contracta les proves d’estabilitat del Pont de Mas del Rosari la Coma per 21.103 euros
10/03/2015

# L’Ajuntament contracta les proves d’estabilitat del Pont de Mas del Rosari la Coma per 21.103 euros

[![Imatge del pont que serà sotmés a proves de càrrega per a avaluar la seua obertura al trànsit](/images/noticias/2015/03/puente-la-coma.jpg)](/images/noticias/2015/03/puente-la-coma.jpg)

10.03.2015

L’actuació permetrà la posada en servei d’aquesta infraestructura construïda fa dècades però mai oberta al trànsit rodat

L’alcaldessa de Paterna, Elena Martínez, ha firmat este matí el contracte amb l’empresa Técnica y Proyectos SA per a la redacció de l’estudi, adaptació i adequació del pont sobre la CV-31 que permetrà la connexió del Campus de la Universitat de València amb el barri de Mas del Rosari La Coma. El pont va ser construït fa dècades però mai es va posar en servei, per la qual cosa abans de la seua obertura al trànsit ha de certificar-se que es troba en òptimes condicions.

Es tracta d’una execució subsidiària pel fet que l’Ajuntament entén que és la Universitat de València la responsable de la realització d’estos treballs, atés que el pont forma part de les connexions amb l’entorn del dit Campus que va ser urbanitzat fa un parell d’anys creant-se la xarxa viària a què ha de ser connectat el pont. A causa de les reiterades peticions veïnals de l’Ajuntament i esgotats els terminis que se li van donar a la Universitat per a la seua execució, l’Ajuntament ha procedit a contractar l’actuació, carregant posteriorment els gastos a la Universitat. L’obertura del pont es considera molt interessant per a Ajuntament i veïns del barri pel fet que suposa una nova via d’accés i eixida que serveix d’alternativa a l’avinguda Tomás y Valiente.

A este concurs que va eixir a licitació per 30.000 euros es van presentar un total de huit empreses, presentant l’oferta més avantatjosa Técnica y Proyectos SA per un import de 21.103 euros. L’empresa es compromet a l’entrega del projecte en el termini d’un mes i mig i a la contractació d’un delineant superior o equivalent durant 54 dies a través dels serveis municipals d’ocupació.

Per a l’execució de les proves d’estabilitat s’estima un termini de tres mesos. L’actuació contempla la investigació geomètrica i dels materials (formigó, bigues i terreny); el càlcul de la prova de càrrega amb incidència en els moviments de l’estructura i del tauler; la realització de la prova de càrrega amb el control i supervisió d'esta; la redacció d’un projecte de construcció amb les mesures de seguretat a adoptar per a la posada en servei del pont i els elements a disposar en este (barana, ampits, aglomerat asfàltic, il•luminació, o senyalització). Finalment l’empresa assumeix també la direcció facultativa de les obres que es desenrotllaran amb posterioritat per a la definitiva posada en servei del pont.

L’alcaldessa de Paterna, Elena Martínez, ha indicat que “l’Ajuntament de Paterna assumeix la responsabilitat de desenrotllar esta actuació pel fet que és una demanda ciutadana molt destacada dels veïns de Mas del Rosari, que desitgen com més prompte millor poder utilitzar una infraestructura que porta dècades construïda”.